**Nacionalni standardi u andragogiji kao uvjet osiguranja kvalitete cjeloživotnog obrazovanja**

dr. sc. Jadranka Herceg

Ministarstvo obrane Republike Hrvatske

jadranka.herceg@morh.hr

prof. dr. sc. Anita Zovko

Filozofski fakultet u Rijeci

Odsjek za pedagogiju

[anita.zovko@uniri.hr](mailto:anita.zovko@uniri.hr)

prof. dr. sc. Sofija Vrcelj

Filozofski fakultet u Rijeci

Odsjek za pedagogiju

svrcelj@ffri.hr

**Sažetak**

Razvijen kvalitetan kompetencijski okvir preduvjet je kvalitetnog sustava cjeloživotnog obrazovanja. Andragoški kompetencijski okvir obuhvaća niz standarda koji, osim stručne osposobljenosti (znanja i vještina), sadrže i pripadajuću samostalnost i odgovornost pri određivanju poslova i ustrojeni su kao zapis pregleda različitih procesa što ih obavljaju andragozi u međudjelovanju s ključnim, općenitim/profesionalnim i specifičnim/stručnim kompetencijama koje moraju imati kako bi uspješno planirali, upravljali, provodili i vrednovali opisani proces.

Kvalifikacijski okvir definira se kao skup ovjerenih i pravno usvojenih kompetencijskih okvira, od kojih svaki kvalificira osobu za profesionalne uvjete na standardiziranoj razini.

S obzirom na to da je kvalifikacijski okvir definiran kao skup ovjerenih i pravno usvojenih kompetencijskih okvira, autorice ovog rada žele ukazati na tri evidentna problema. Prvi problem proizlazi iz definicije kvalifikacijskog okvira. Definiran je kao skup ovjerenih i pravno usvojenih kompetencijskih okvira. S obzirom na to da u Republici Hrvatskoj još uvijek nije usvojen andragoški kompetencijski okvir, samim time je i kvaliteta kvalifikacijskog okvira upitna. Drugi problem proizlazi iz prvog, a odnosi se na to da bi upravo kvalifikacijski okvir trebao poslužiti kao osnova za kvalifikacije andragoga koje trebaju biti prepoznate na određenoj razini Hrvatskoga kvalifikacijskog okvira. Registracija više od 590 ustanova za obrazovanje odraslih u Republici Hrvatskoj, u kojima još uvijek ne postoji definiran sustav osiguranja kvalitete, autorice ističu kao treći evidentni problem.

Provedenim istraživanjem autorice ovog rada dokazat će potrebu za izradom i provedbom nacionalnih standarda u andragogiji kao uvjeta osiguranja kvalitete cjeloživotnog obrazovanja.

***Ključne riječi***: nacionalni standardi u andragogiji, andragoški kompetencijski okvir, kvalifikacijski okvir, kvaliteta ustanova za obrazovanje odraslih, osiguranje kvalitete obrazovanja odraslih.

**Uvod**

Unatoč stoljetnoj tradiciji institucionalnog obrazovanja odraslih u Republici Hrvatskoj još uvijek nije izrađen sustavno osmišljen andragoški kompetencijski okvir, koji bi omogućio kvalitetno obrazovanje andragoga na sveučilišnoj razini.

Prema važećoj zakonskoj regulativi u Republici Hrvatskoj andragoške kompetencije nisu obvezne za rad u sustavu obrazovanja odraslih, a za nastavnike koji rade u području neformalnog obrazovanja odraslih ne postoje propisani uvjeti. Iako se u *Strategiji obrazovanja, znanosti i* *tehnologije* (NN 124/2014) eksplicitno govori o andragoškom obrazovanju, licenciranju andragoških djelatnika, programima za dodatno obrazovanje andragoških djelatnika, andragoškoj metodici i metodama i pristupu obrazovanja odraslih osoba, u Republici Hrvatskoj ne postoje sveučilišni programi za inicijalno andragoško obrazovanje, niti propisi kojima bi se reguliralo uvođenje andragoških ishoda i sadržaja učenja u sveučilišne programe za inicijalno ili dodatno obrazovanje andragoga. Isto tako u *Strategiji* *obrazovanja, znanosti i tehnologije* u okviru prvog cilja, predviđena je mjera definiranja sustava cjeloživotnoga profesionalnog razvoja i licenciranja andragoških djelatnika, razvoj standarda kvalifikacija za andragoške djelatnike te definiranje i provođenje programa za psihološko, didaktičko-metodičko, andragoško i stručno dodatno cjeloživotno obrazovanje, osposobljavanje postojećih i budućih odgojitelja, učitelja, nastavnika i stručnih suradnika.

Evidentno je da je i prije, baš kao i sada, prisutan raskorak između zakona, obrazovnih politika i njihove implementacije. S obzirom na to da u Republici Hrvatskoj nedostaje istraživanja o andragoškoj profesiji i profesionalcima, opravdano je očekivati da će procesu licenciranja prethoditi opsežnije nacionalno istraživanje andragoških kompetencija od dionika u sustavu obrazovanja odraslih i formuliranje njihovoga poželjnog kompetencijskog profila.

Iako se u gotovo svim strateškim dokumentima ističe važnost andragoških kompetencija i evidentan problem njihova neposjedovanja od strane andragoga, u Republici Hrvatskoj ne postoji, još uvijek, niti jedan službeni dokument u kojem se identificiraju i definiraju andragoške kompetencije.

Kompetentnost andragoga temelj je kvalitetnoga andragoškog obrazovnog sustava jer je povezana s uspješnošću procesa učenja i načina poučavanja. Definira se kao sposobnost primjene znanja, vještina te pripadajuće samostalnosti i odgovornosti (kompetencija) prilikom obavljanja radnih aktivnosti prema postojećim standardima. Vrednovanje i samovrednovanje kompetentnosti omogućilo bi andragozima razvoj kvalitete određenih standarda andragoškog modela kompetencija.

Nastavne, upravljačke, savjetodavne ili administrativne aktivnosti u sustavu obrazovanja odraslih u Republici Hrvatskoj obavljaju iste osobe što predstavlja veliki problem jer bi se navedene kompetencije trebale dijeliti na generičke i specifične i trebale bi biti definirane andragoškim kompetencijskim okvirom (Klapan i Herceg, 2013).

Kompetencijski okvir se definira kao skup kompetencija potrebnih za učinkovito izvođenje posla ili struke. Pojam koji je neraskidivo povezan s pojmom kompetencijski okvir je pojam kvalifikacijski okvir, a definiran je kao skup ovjerenih i pravno usvojenih kompetencijskih okvira, od kojih svaki kvalificira osobu za profesionalne uvjete na standardiziranoj razini. Nadalje, svi kvalifikacijski okviri će se temeljiti na dogovorenim kompetencijskim okvirima.

Glavne funkcije kompetencijskog okvira (Ingvasson, 2002) su definiranje kompetencija, osnova za analizu potreba poučavanja za usavršavanje i cjeloživotno učenje, alat za samoprocjenu, izradbu i nadopunjavanje osobnog puta cjeloživotnog učenja, definiranje profesionalnih standarda, a time i kriterija profesionalnih kvalifikacija određenog zanimanja (npr. Europski kvalifikacijski okvir i Nacionalni kvalifikacijski okvir) te može služiti i kao osnova za vrednovanje radnog iskustva stručnjaka i odabir novih djelatnika u organizaciji.

Zahtjeve koje pred andragoge stavlja Europska unija iziskuju kontinuirano razvijanje kompetencija koje ih stavljaju u ulogu voditelja, savjetnika, mentora, suradnika, facilitatora i to ne samo u odnosu na polaznika, nego i na ustanovu, poslodavce i lokalnu zajednicu (Herceg, Vrcelj i Zovko, 2016).

Iz navedenog je razvidno da je na nacionalnoj razini potrebno artikulirati europsku obrazovnu politiku te razviti andragoški kompetencijski okvir. U *Strategiji obrazovanja, znanosti i tehnologije* je istaknuto da se sustav osiguranja kvalitete obrazovanja odraslih tek treba uspostaviti i da u njegovom koncipiranju i implementaciji treba slijediti načela Hrvatskoga kvalifikacijskog okvira.

**Ključni pojmovi**

Kvalifikacijski okvir definira se kao skup ovjerenih i pravno usvojenih kompetencijskih okvira, od kojih svaki kvalificira osobu za profesionalne uvjete na standardiziranoj razini. Kako bi se povećala mobilnost unutar Europske unije, razvijen je i usvojen Europski kvalifikacijski okvir (D. G. Education and Culture, 2008). Države Europske unije, a među njima je i Republika Hrvatska, imale su obvezu izraditi nacionalni kvalifikacijski okvir, i to na temelju i u skladu s Europskim kvalifikacijskim okvirom. Dana 14. veljače 2013. donesen je i *Zakon o Hrvatskom kvalifikacijskom okviru* (Klapan i Herceg, 2013).

*Zakon o* *Hrvatskom kvalifikacijskom okviru* (NN 22/2013) definira standard zanimanja kao popis svih poslova koje pojedinac obavlja i popis kompetencija potrebnih za njihovo uspješno obavljanje. Često zaposlenici istog zanimanja rade različite poslove, ovisno o poslodavcu kod kojeg budu zaposleni. Upravo se iz tog razloga standardi zanimanja izrađuju anketiranjem i razgovorima sa što više poslodavaca i to iz različitih područja Republike Hrvatske. Nakon provedenog anketiranja slijedi dogovor uključenih dionika o potrebnim kompetencijama za odabrano zanimanje. Dogovorom između relevantnih dionika na tržištu rada o optimalnom sadržaju nekog zanimanja te znanjima i vještinama uz pripadajuću samostalnost i odgovornost, kreira se i kvalitetan standard zanimanja (Herceg, Vrcelj i Zovko, 2016).

Standard kvalifikacije, *Zakon o Hrvatskom kvalifikacijskom okviru*, definira kao sadržaj i strukturu određene kvalifikacije. Uključuje sve podatke koji su potrebni za određivanje razine, obujma i profila kvalifikacije te podatke koji su potrebni za osiguranje i unapređenje kvalitete standarda kvalifikacije. Standard kvalifikacije služi kako bi se jasno definirali svi ishodi učenja, a ishodi učenja označavaju sve ono što se stječe učenjem, tj. kompetencije koje se prikazuju kroz znanja i vještine te pripadajuću samostalnost i odgovornost. Vrednovana i pozitivno ocijenjena znanja, vještine, samostalnost i odgovornost nazivamo ishodima učenja. Ishodi učenja pripadaju točno određenoj osobi te pokazuju da je izvršeno dokazivanje (vrednovanje, ocjenjivanje). Skup ishoda učenja je najmanji cjelovit skup poveznih ishoda učenja iste razine, obujma i profila. Vrednovanje skupova ishoda učenja je ocjenjivanje stečenih kompetencija, uključujući izdavanje potvrde ovlaštene pravne ili fizičke osobe, u skladu s unaprijed utvrđenim i prihvaćenim kriterijima i standardima.

Standardizacijom kvalifikacija omogućit će se jednoznačno i jednostavno reguliranje zahtjeva tržišta rada prema obrazovnom sustavu, a primjenom Hrvatskoga kvalifikacijskog okvira, u sustavu obrazovanja odraslih, uspostavit će se poveznica obrazovnih programa i tržišta rada. Hrvatski kvalifikacijski okvir poznaje tri temeljna načina korištenja kvalifikacija: kvalifikacije za tržište rada, kvalifikacije za nastavak obrazovanja i kvalifikacije za druge potrebe pojedinca i društva (Herceg, Vrcelj i Zovko, 2016).

**Metodologija izrade kompetencijskog okvira**

Obrazovanje odraslih poseban je sustav obrazovanja koji zahtjeva multidimenzionalan skup kompetencija andragoških stručnjaka koji rade u njemu, kako bi se zadovoljile potrebe polaznika sustava obrazovanja odraslih.

Struktura kompetencija koje su potrebne za poučavanje u 21. stoljeću toliko je opsežna i zahtjevna da ih pojedinac teško može posjedovati u cijelosti ili ih imati razvijene u jednakoj mjeri.

Kompetencijski okvir je skup kompetencija potrebnih za učinkovito izvođenje posla ili struke. Tijek upravljanja kompetencijama sastoji se od četiri komponente: kompetencijski model, katalog kompetencija, profil radnog mjesta i profil kompetencija (kompetencije kao dio standarda zanimanja) te mehanizmi provjere.

Kompetencijski model je ključna analitička komponenta okvira upravljanja kompetencijama. U njemu se analizira koje su kompetencije (znanja, vještine te pripadajuća samostalnost i odgovornost) potrebne za uspješno obavljanje tipičnih, normativnih aktivnosti. Kompetencijski model može se razviti različitim metodologijama i alatima od kvalitativnog do kvantitativnog pristupa. Predlažemo implementaciju stručnog mišljenja s mišljenjem dionika te kreiranje kompetencijskog modela koji vodi prema razvoju standarda zanimanja za odabrana radna mjesta. Isto tako predlažemo i definiranje popisa preporučenih kompetencija za odabrane profile radnih mjesta (profile kompetencija), kao dio standarda zanimanja (drugim dijelom standarda zanimanja dokazuje se posjedovanje stručnih/profesionalnih kompetencija).

Katalog kompetencija, kao druga komponenta upravljanja kompetencijama sadrži preporučene kompetencije potrebne za primjenu u obrazovanju odraslih. Katalog je potrebno periodično ažurirati kako bi se gradila kvaliteta primjenom iskustava u provedbi standarda zanimanja u poslovnoj praksi, ali kao i odgovor na stalni tehnološki razvoj. Za uvođenje ovakvog modela upravljanja kompetencijama treba uložiti napore kako bi se definirale preporučene kompetencije i profili radnih mjesta. Preporučene kompetencije čine zajedničku, normiranu/standardiziranu okosnicu za aktivnosti upravljanja ljudskim potencijalima.

Opisi poslova radnog mjesta, kao dio standarda zanimanja i uz njih pripadajuće kompetencije, prikazuju preporučene kompetencije potrebne za uspješno obavljanje radnih zadataka i aktivnosti na pojedinom radnom mjestu. Na taj način preporučene kompetencije čine profil radnog mjesta, treći dio okvira upravljanja kompetencijama. Profil radnih mjesta, kao dio standarda zanimanja za odabrana radna mjesta, i katalog kompetencija izrađeni su temeljem kompetencijskog modela sukladno postojećim opisima poslova i odgovora na potrebe radnih mjesta za izvršiteljima s određenim kompetencijama.

Oblikovanjem standarda zanimanja stvara se pretpostavka za izradu standarda kvalifikacija što bi omogućilo oblikovanje profesije andragoga, bilo kroz stjecanje djelomične ili cjelovite kvalifikacije. Kvalifikacije treba izraditi u skladu sa standardima drugih visokorazvijenih zemalja.

Mehanizam provjere je kontrolna komponenta sustava koja omogućuje procjenu kompetencija. Taj mehanizam olakšava jedinstveno upravljanje kompetencijama u cjelokupnom sustavu obrazovanja odraslih. Također osigurava i kontrolu za ažuriranjem i dopunom kompetencija kao potporu izgradnji kvalitetnog sustava obrazovanja odraslih.

Pri izradbi i usvajanju kompetencijskog okvira postoje logički koraci: analiza uvjeta rada, uključenost stručnjaka koji izvode posao, određivanje preliminarnog popisa kompetencija bitnih za izvođenje posla, uključujući stručnjake i dionike, grupiranje kompetencija u skupine ili osnovne kompetencije i njihovo imenovanje te provjera valjanosti i revidiranje okvira nakon osvrta i iskustva s njim.

Kreiranjem kompetencijskog okvira stvaraju se uvjeti za izradu standarda zanimanja za pojedina radna mjesta, a time i pretpostavke za novi standard kvalifikacije.

Slijedom navedenog stvaraju se efikasniji skupovi ishoda učenja i programi formalnog i neformalnog obrazovanja u svrhu cjeloživotnog obrazovanja.

Obrazovanje s orijentiranošću na cjeloživotno obrazovanje se temelji na ishodima učenja, što znači da se obrazovanje usmjerava prema onim sadržajima koji su primjenjivi i provjerljivi u realizaciji, tj. pri obavljanju neke aktivnosti.

**Andragoški kompetencijski okvir**

Andragoški kompetencijski okvir je strukturirani zapis pregleda različitih procesa što ih obavlja andragog u međudjelovanju s ključnim, općenitim/profesionalnim i specifičnim/stručnim kompetencijama koje mora imati za uspješno planiranje, upravljanje, provedbu i vrednovanje samog procesa. Na samom početku treba utvrditi i definirati koji su to temeljni andragoški procesi (od prepoznatljivosti i uvažavanja potreba odraslih osoba, do planiranja, organizacije, tijeka izvođenja obrazovanja odraslih, kao i do propisanih normi vrednovanja i načina upravljanja obrazovnim procesom).

Problem s definiranjem kompetencija andragoških djelatnika, na europskoj i nacionalnoj razini, javlja se s obzirom na to da postoji iznimna raznolikost u području obrazovanja odraslih. Upravo zbog toga, Europska komisija odlučila je financirati istraživanje o ključnim kompetencijama andragoških djelatnika, koje je provela institucija Research voor Beleid, s ciljem razvoja zajedničkog skupa ključnih andragoških kompetencija, od nastavničkih do menadžerskih, koje se mogu uporabiti kao okvir za Europu (Buiskool i sur., 2010), a koje mogu koristiti ostale države kako bi razvile kompetencijski standard za andragoške djelatnike. Kompetencije su podijeljene na generičke i specifične kompetencije.

Generičke kompetencije predstavljaju kompetencije koje su relevantne za obavljanje svih aktivnosti u sustavu obrazovanja odraslih i trebali bi ih posjedovati svi andragoški djelatnici, bez obzira na to obavljaju li nastavničke, savjetodavne, menadžerske ili administativne funkcije jer one definiraju što zapravo znači biti andragoški djelatnik. U skladu s time, generičke kompetencije obuhvaćaju: personalnu kompetenciju, interpersonalnu kompetenciju, profesionalnu kompetenciju, kompetenciju korištenja teorijskog i praktičnog znanja na vlastitom području podučavanja/djelovanja, didaktičku kompetenciju, motivacijsku kompetenciju i kompetenciju za uspješno snalaženje unutar heterogenih skupina (Buiskool i sur., 2010).

Drugu vrstu andragoških kompetencija čine specifične kompetencije potrebne za obavljanje određenih specifičnih aktivnosti u sustavu obrazovanja odraslih kao što su, npr. podučavanje, savjetovanje, upravljanje institucijom, administativni poslovi itd. Specifične kompetencije obuhvaćaju: kompetencije procjene prethodnog iskustva, motivacije, zahtjeva, potreba i želja polaznika, kompetenciju osmišljavanja procesa učenja, kompetenciju olakšavanja procesa učenja i motiviranja polaznika, kompetenciju praćenja i evaluacije procesa učenja, kompetenciju savjetovanja, kompetenciju osmišljavanja i kreiranja programa, kompetenciju upravljanja financijskim resursima i procjenu društvene i ekonomske koristi pruženih usluga, kompetenciju upravljanja ljudskim potencijalima, kompetenciju upravljanja i vođenja ustanove za obrazovanje odraslih, kompetenciju za marketing i odnose s javnošću, kompetenciju bavljenja administracijom i prenošenja informacija polaznicima i nastavnicima i kompetenciju stvaranja okruženja za učenje. Sve navedene specifične kompetencije ne trebaju posjedovati svi andragoški djelatnici, već ovisno o tome koje specifične aktivnosti provode (Buiskool i sur., 2010).

Mišljenja smo da bi andragoški kompetencijski okvir, uz kompetencije nastavnika koji sudjeluju u neposrednom radu s odraslima, trebao obuhvaćati i kompetencije voditelja sustava obrazovanja odraslih te organizatora sustava obrazovanja odraslih (stručnog voditelja).

Kvalitetu andragoškoga kompetencijskog okvira, kada govorimo o nastavnicima u sustavu obrazovanja odraslih, treba graditi na uvažavanju osobitosti učenja odraslih te u skladu s njihovim potrebama razviti ozračje i okruženje koje će zadovoljiti njihove potrebe na optimalan način.

Ukoliko govorimo o voditeljima ili organizatorima procesa obrazovanja odraslih u ustanovama u kojima se provodi obrazovanje odraslih (stručnim voditeljima), trebamo imati na umu da oni moraju biti kompetentni odabrati nastavnike tako da vrednuju njihove andragoške, socio-emocionalne i nastavničke kompetencije te moraju biti kompetentni za razvoj pozitivnog i suradničkog ozračja u svojim ustanovama.

Autorice ovog rada, tijekom realizacije projekta *Perspektive obrazovanja odraslih u Republici* *Hrvatskoj*, provodile su istraživanja 2017./2018., u brojnim andragoškim ustanovama te kao ishod provedenih istraživanja izradile dokument *Andragoški kompetencijski okvir*. S obzirom na to da dokument trenutačno prolazi fazu vrednovanja, u ovom radu nisu ga u mogućnosti prikazati u cijelosti.

**Nacionalni andragoški standardi**

Kreiranjem kompetencijskog okvira stvaraju se uvjeti za izradu standarda zanimanja za pojedina radna mjesta, a time i pretpostavke za novi standard kvalifikacije.

Slijedom navedenog stvaraju se efikasniji skupovi ishoda učenja i programi formalnog i neformalnog obrazovanja u svrhu cjeloživotnog obrazovanja.

Za razumijevanje Hrvatskoga kvalifikacijskog okvira važna je hipoteza da obrazovni programi sadržavaju ishode učenja koji su temelj za podršku ključnim poslovima na različitim radnim mjestima. Hrvatski kvalifikacijski okvir nastoji osigurati sponu između kompetencija koje su nužne na radnim mjestima i ishoda učenja u obrazovnim programima. Instrument je podržan alatima koji daju empirijsku potvrdu potrebama tržišta rada, primjerice Anketa o standardu zanimanja. Također, instrument je dinamičan, a alati su namijenjeni praćenju potreba na tržištu rada pa Hrvatski kvalifikacijski okvir te potrebe pretvara u standardizirane ishode koji su transparentni, dostupni svima i prenosivi u različite obrazovne programe (MRMS, 2016).

Proces povezivanja tržišta rada i obrazovanja odraslih na primjeru kvalifikacije namijenjene tržištu rada, započinje definiranjem sektorskih zanimanja (ako su postojeća) i ispitivanjem u kojim se djelatnostima zapošljavanju osobe s tim zanimanjem. Nakon toga se anketiraju poslodavci u djelatnostima u kojima je uporaba znanja i vještina primarna za potrebe tih radnih mjesta, a zatim definiraju kompetencije i na temelju njih izrađuju ishodi učenja i skupovi ishoda učenja koji postaju dijelom obrazovnih programa. Upravo su standardi koji se izrade cilj instrumenta kvalifikacijskog okvira i oni osiguravaju kvalitetu i garantiraju iste ishode učenja za iste kvalifikacije (MRMS, 2016).

Poveznica između standarda zanimanja i standarda kvalifikacije istražuje se korištenjem Ankete o standardu zanimanja. Kako bi se provelo kvalitetno korištenje tog instrumenta važno je poznavati poveznicu između zanimanja, radnih mjesta, ključnih poslova i skupova kompetencija, kao elemenata za razvoj standarda zanimanja, ali i skupova ishoda učenja koji su dio standarda kvalifikacije.

Zaključimo da jedno zanimanje (npr. Andragog) može objedinjavati više srodnih radnih mjesta, a da je središte same Ankete o standardu zanimanja na ključnim poslovima koji se provode na odgovarajućim radnim mjestima, a unutar njih na znanjima, vještinama te samostalnosti i odgovornosti, tj. kompetencijama. Nakon toga slijedi grupiranje kompetencija u skupove kompetencija, koji bi se trebali odražavati u standardu kvalifikacije (Herceg, Vrcelj i Zovko, 2016).

Standard kvalifikacije je podloga s kojom se povezuju obrazovni i studijski programi. Tri su osnovna razloga zašto nam trebaju standardi, a to su transparentnost (uključujući umanjenje utjecaja sukoba interesa), pouzdanost, odnosno osiguranje kvalitete te stvaranje podloge za vrednovanje neformalnog obrazovanja i informalnog učenja. Ishodi učenja, koji su zapisani u standardu kvalifikacije, koja se stječe završetkom određenog programa, polazniku će učiniti jasnijima kompetencije koje se stječu završetkom programa za stjecanje kvalifikacije.

Standardiziranost minimalnih zajedničkih ishoda učenja koji nužno moraju biti sadržani u programima, koji se s tim standardom kvalifikacije povezuju, a koji su dogovoreni konsenzusom između relevantnih dionika u sustavu, predstavljaju nacionalni standard koji postaje podloga za osiguravanje kvalitete i pouzdanosti za stjecanje kvalifikacije. Osim u vidu ishoda učenja, standardiziranost je važna i za uvjete stjecanja određenih skupova ishoda učenja i uvjete vrednovanja. U standardu kvalifikacije propisuje se koji akademski profil treba imati osoba koja provodi vrednovanje određenih skupova ishoda učenja te u kakvim uvjetima, kojim resursima te primjenom kojih metodologija se vrednovanje treba odvijati. Na taj način će se kompetencije povezati s ishodima učenja, što je i cilj cjelokupnog procesa Hrvatskoga kvalifikacijskog okvira (Herceg, Vrcelj i Zovko, 2016).

**Zaključak**

Kompetentnost andragoga temelj je kvalitetnoga andragoškog obrazovnog sustava jer je povezana s uspješnošću procesa učenja i načina poučavanja. S obzirom na to da u Republici Hrvatskoj još uvijek ne postoji andragoški kompetencijski okvir koji propisuje kompetencije andragoga, upitna je i kvaliteta sustava obrazovanja odraslih u Republici Hrvatskoj.

Kako bi se postavljeni cilj mogao ostvariti, tj. razviti kvaliteta u sustavu obrazovanja odraslih, treba izraditi andragoški kompetencijski okvir te ga implementirati u kvalifikacijski okvir. Slijedom toga, treba izraditi standarde zanimanja te standarde kvalifikacija (djelomične i cjelovite) koje će biti sigurna baza za izradu kvalitetnih programa obrazovanja odraslih.

**Literatura:**

Cohen, L., Manion, I., Morrson, K. (2007). *Metode istraživanja u obrazovanju*. Jastrebarsko: Naklada Slap.

D. G. Education and Culture (2008). *The European Qualification Framework for Lifelong* *Learning (EQF)*. Luxemburg: Office for Publications of the European Communities.

European Commission (2010). *EUROPE 2020*. *A strategy for smart, sustainable and inclusive growth*. Brussels: European Commission.

European Commission (2016). *A New Skills Agenda for Europe. Working together to strengthen human capital, employability and competitiveness*. Communication [SWD(2016)195]. Brussels: European Commission.

Funda, D. (2008). *Potpuno upravljanje kvalitetom u obrazovanju*. Zagreb: Kigen.

Klapan, A., Herceg, J. (2013). *Jezično-komunikacijska kompetencija nastavnika, kao ključna kompetencija u provedbi programa obrazovanja odraslih* // Ključne kompetencije u obrazovanju odraslih. Zbornik radova 6. Međunarodne konferencije o obrazovanju odraslih / Matijević, M.; Žiljak, T. (ur.) Zagreb: Hrvatsko andragoško društvo, str. 73-82.

Herceg, J., Klapan, A., Tot, D. (2016). *Developed Communication in Native Language as a Prerequisite For The Quality of Lifelong Learning.* 8th World Conference on Educational Sciences (WCES-2016). Preuzeto 15. svibnja 2016. s http://www.globalcenter.info/wces/eski/wces-2016.pdf

Herceg, J., Vrcelj, S., Zovko, A. (2016).*Nacionalni standardi za andragoške radnike u skladu sa zakonodavnim okvirom Republike Hrvatske //* Global and Local Perspectives of Pedagogy. Zbornik znanstvenih radova s Međunarodne znanstvene konferencije Globalne i lokalne perspektive pedagogije / Jukić, R.; Bogatić, K.; Gazibara, S.; Pejaković, S.; Varga Nagy, A. (ur.) Osijek: Filozofski fakultet Osijek, str. 356-364.

Herceg, J., Zovko, A. (2016). *Programi obrazovanja odraslih kao temelj razvoja osiguranja kvalitete* // Komu treba obrazovanje odraslih? Zbornik radova 7. Međunarodne konferencije o obrazovanju odraslih / Matijević, M.; Žiljak, T. (ur.) Zagreb: Agencija za strukovno obrazovanje i obrazovanje odraslih, str. 40-47.

*Implementacija Europske agende obrazovanja odraslih.* (2013). Zagreb: Ministarstvo znanosti, obrazovanja i sporta.

*Pravilnik o Registru Hrvatskog kvalifikacijskog okvira*. (2014). Zagreb: NN 62/2014.

*Smjernice za izradu standarda zanimanja*. (2016).Zagreb: Ministarstvo rada i mirovinskog sustava

*Strategija obrazovanja*, *znanosti i tehnologije.* (2014). Zagreb: NN 124/2014.

*Upute za izradu standarda kvalifikacija*. (2015). Zagreb: Ministarstvo znanosti, obrazovanja i sporta.

*Zakon o Hrvatskom kvalifikacijskom okviru*. (2013). Zagreb: NN 22/2013.

*Zakon o obrazovanju odraslih*. (2007). Zagreb: NN 17/2007, 107/2007, 24/2010.

**National standards of andragogy as condition of ensurance quality of lifelong learning**

**Summary**

Well developed framework of competences is a prerequisite for ensuaring the quality of lifelong learnung. Andragogical framework od competences includes variety of standards, not just professional competences (knowledge and skills), but also the autonomy and responsability in performing certain tasks. It is established as an oveview of different processes performed by andragogical professioals with interoperability of general/professional/specific competences necesarry for successful planning, governing, conducting and evaluating of a described process.

Qualification framework is defined as a set of legally recognized competences and frameworks qualifying a person for performing in a professional conditions on a standardized level.

Due the fact that the qualification framework is defined as a set of legally recognized competences and frameworks, the authors of this work aim to point out at three crucial problems. The first one arises from the definition itself. It is defined as a set of legally recognized competence frameworks. Since the qualification framework in Croatia has not been adopted, its quality is questionable. The second problem is related to the first one.The qualification framework should serve as a basis for recognition of professional competences of andragogical workers. The fact that in Croatia there are registrated more than 590 instituions providing adult education without having a system for ensuring the quality of education fully developed is recognized as a third problem.

By conducting the research the authores of this paper will prove the need for development and implementation of national standards in andragogy as a condition for ensuaring the quality of lifelong education.

***Key words***: national standards in andragogy, andragogical competence framework, qualification framework, quality of institutions for adult education, ensuaring quality of adult education.